《和使君王子坚游邓氏天开图画韵》
宋代·程公许

春风满城关笑颜，使君明当出游山。
东州山川北佳丽，凌云耀日季孟间。
紫丝步障元不要，飞槛层栏一凭眺。
岁丰民乐片调宽，挟四老仙共舒啸。
使君吟肩李杜齐，落笔便觉三山低。
招来倦无客赓载，韵险令我窘见挤。
烟霞风月无疆界，不忧寒具油侵坏。
寄谢摩诘休苦心，使君诗是有声画。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。